《柏悦堂宴集晚移望岳亭德升有诗复次韵》
宋代·葛胜仲

阴森美章园，爽垲背尘陌。纷纷辟疆家，胜处此其伯。

登危览幽辟，宽敞荡喧窄。层层绿阴暗，中有孤花拆。

三品玩伏虎，两部当鸣蝈。主人延客眼，清映壶觞碧。

茂宰工拨烦，恢恢奏刀騞。议郎兼语掾，阖府畏局蹐。

仇梅诸钜公，燕笑欢一席。蹇予但空餐，营职无半策。

文墨彊抽身，林池同息迹。金火争伏见，执热如焚炙。

颇愿百斛船，浮浮两头拍。岳云插晴空，移尊及未夕。

清飙起四座，肃肃生羽翮。人生不谋欢，带眼计月瘠。

谁能较荣槁，琐尾论干泽。相从饮文字，一笑百忧释。

歌呼到尔汝，坐待霜月白。归轩踏清影，光谢纱笼赫。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。